# Περιγραφή εργαστηρίων & δράσεων

***Εισαγωγικά***

Το Πρόγραμμα προϋποθέτει **κλίμα ασφάλειας και εμπιστοσύνης** μέσα στην τάξη, καθώς όσα ακούγονται σχετίζονται με προσωπικές εμπειρίες που πρέπει να αντιμετωπίζονται από όλους με σεβασμό και ευαισθησία3.

Κάτι τέτοιο μπορεί να επιτευχθεί όταν ο/η εκπαιδευτικός:

* δεν χειραγωγεί τη συζήτηση.
* δεν εκβιάζει τη συμφωνία ή την επίλυση μιας διαφωνίας, αλλά αφήνει να ξετυλιχτούν οι αμφιβολίες και οι διϊστάμενες απόψεις.
* ακούει ενεργητικά όσα θέλουν να εκφράσουν οι μαθητές/τριες, χωρίς να βιάζεται να εκφράσει τις δικές του/της απόψεις.
* αναγνωρίζει τη συνεισφορά κάθε μαθητή/τριας στη συζήτηση, μαθαίνοντας και τους/τις μαθητές/τριες να κάνουν το ίδιο.
* μαθαίνει τους/τις μαθητές/τριες να έχουν αυτοέλεγχο.
* προσπαθεί να εντάξει στον διάλογο και στις δραστηριότητες όλους/ες τους/τις μαθητές/τριες, σεβόμενος όμως τις επιφυλάξεις.
* δείχνει θάρρος στη συζήτηση, ιδιαίτερα στην περίπτωση που συζητούνται θέματα αμφιλεγόμενα, ευαίσθητα ή πολύπλοκα.
* χρησιμοποιεί το χιούμορ στην περίπτωση που χρειάζεται να αναδιατυπώσει απόψεις και ιδέες των μαθητών/τριών.
* προστατεύει τα μέλη από το «άνοιγμα» στην ομάδα και προστατεύει τα μέλη της ομάδας με ιδιαιτερότητες.

***1ο Εργαστήριο***

# Περιγραφή

Στο 1ο εργαστήριο οι μαθητές/τριες εκφράζονται προφορικά με τρόπο αυθόρμητο, δοκιμάζοντας να εκτεθούν ενώπιον των συμμαθητών/τριών τους και να παρουσιάσουν προσωπικές στιγμές και γεγονότα.

Συχνά όλοι/ες μας δυσκολευόμαστε να μιλήσουμε για τα συναισθήματά μας. Χαρά, λύπη, ανία, οργή είναι καλό να εκφραστούν, όμως να εκφραστούν με κάποια αποστασιοποίηση μέσω της αφήγησης των περιστατικών που τα προκάλεσαν. Παρότι οι εμπειρίες και τα γεγονότα της ζωής μας διαφέρουν (διαφορετικό φύλο, καταγωγή, μητρική γλώσσα κ.λπ.), μας ενώνουν κοινά χαρακτηριστικά: γελάμε με τα ίδια πράγματα, μας κουράζουν ή μας οργίζουν ή μας φοβίζουν τα ίδια πράγματα.

Προφανώς, πρέπει να έχει προηγηθεί η ανάγνωση του κειμένου που αποτελεί την αφετηρία του προγράμματος (*Μια μεγάλη τοιχογραφία από επιθυμίες, από*

3 Εξάλλου, αυτός είναι ο λόγος που οι αφηγήσεις οι οποίες ζητούνται από τους μαθητές/τριες

περιορίζονται από άξονες, έτσι ώστε να αποφευχθεί η αναφορά σε λεπτά και αμφιλεγόμενα θέματα.

*δυσκολίες και αντιφάσεις, από συγκλίσεις και αποκλίσεις συμβάλλουν στο να ανακαλύψουμε τον εαυτό μας ως έναν άλλο και τον άλλο ως έναν εαυτό*) και κάποια συζήτηση επ’ αυτού για την προετοιμασία των μαθητών/τριών.

**Ως προοργανωτής** μπορεί προαιρετικά να λειτουργήσει η ανάγνωση από τον/την εκπαιδευτικό ή η ανάρτηση σε μία εκπαιδευτική πλατφόρμα των παρακάτω κειμένων (Παράρτημα ΙΙΙ), τα οποία οι μαθητές/τριες θα κληθούν να σχολιάσουν:

* Αυτοβιογραφική αφήγηση του ποιητή Κ.Π. Καβάφη.
* Σύντομο απόσπασμα από την *Αυτοβιογραφία* του Μάρκου Βαμβακάρη.
* «Σύντομος Βιογραφία του Ποιητού Κωνσταντίνου Καβάφη (και του καθενός μας – άλλωστε)» του Ν. Εγγονόπουλου.

Το εργαστήριο θα είναι πιο αποτελεσματικό εάν υλοποιηθεί σε **συνεργασία** με τον/τη Φιλόλογο. Μπορεί να πλαισιώσει το μάθημα της Νεοελληνικής Γλώσσας (αφήγηση, βιογραφία, κειμενικά είδη) ή/και της Λογοτεχνίας (σύνδεση με τα βιογραφικά αφηγηματικά κείμενα που ανθολογούνται στα σχολικά εγχειρίδια).

֎ Παρόλο που οι δραστηριότητες μπορούν να θεωρηθούν ασκήσεις καλλιέργειας του προφορικού λόγου, επειδή σε αυτές οι μαθητές/τριες αφηγούνται ευαίσθητες προσωπικές εμπειρίες, είναι σκόπιμο ο/η εκπαιδευτικός να μην παρεμβαίνει με διορθώσεις, αλλά να είναι διακριτικός επιτρέποντας την αυθόρμητη έκφραση των μαθητών/τριών.

# Επέκταση

**1.** Παίρνουμε συνέντευξη από κάποιον/α συμαθητή/τρια μας (ενδεχομένως και μπροστά σε κάμερα). Ετοιμάζουμε τις ερωτήσεις της συνέντευξης στο πλαίσιο ομάδων και με τη βοήθεια του/της εκπαιδευτικού. Συμφωνούμε για τους κανόνες, ώστε να μην φέρουμε σε δύσκολη θέση όποιον/α δίνει τη συνέντευξη.

***2ο Εργαστήριο***

# Περιγραφή

Οι συστάσεις μπορούν να γίνουν με όποιον τρόπο προτιμούμε. Εδώ προτείνεται η περιγραφή να γίνει προφορικά, αλλά οι μαθητές/τριες μπορούν, επίσης, να ζωγραφίσουν, να φτιάξουν καρικατούρες, να δημιουργήσουν το γενεαλογικό τους δέντρο (και ψηφιακά) κ.λπ..

Είναι σκόπιμο να έχει διευκρινιστεί στους/στις μαθητές/τριες με ποιον τρόπο χαρακτηρίζουμε πρόσωπα: α) από τα λόγια τους, β) από τις πράξεις τους, γ) από το τι λένε οι άλλοι γι’ αυτούς. Υπ’ αυτήν την έννοια, μπορεί να υπάρξει συνεργασία με τον/τη Φιλόλογο, δεδομένου ότι στα μαθήματα της Αρχαίας Ελληνικής Γραμματείας και της Λογοτεχνίας παρουσιάζονται τέτοια στοιχεία. Επιπλέον, στο μάθημα της Νεοελληνικής Γλώσσας διδάσκεται η περιγραφή.

֎ Οι αφηγήσεις ζωής συνδέονται σχεδόν αποκλειστικά με την προφορική αφήγηση. Στο συγκεκριμένο πρόγραμμα προστίθεται, με διάφορες δραστηριότητες, και η γραπτή έκφραση.

# Επέκταση

1. Μπορούμε να εξετάσουμε την προέλευση του επωνύμου μας και τη σύνδεσή του με ονόματα οδών, πλατειών, συνοικιών κ.λπ., συνδέοντας έτσι το εργαστήριο με το μάθημα της Τοπικής Ιστορίας.
2. Βλέπουμε καρικατούρες διάσημων προσώπων. Συζητούμε για τις προθέσεις του καλλιτέχνη, για το τι αποκαλύπτουν σε σχέση με το πρόσωπο που εικονίζεται κ.λπ.. Φανταζόμαστε την ιστορία του. Εάν επιλεγεί αυτή η εναλλακτική δραστηριότητα, προτείνεται η συνεργασία με τον εκπαιδευτικό των Καλλιτεχνικών.

***3ο Εργαστήριο***

# Περιγραφή

Το εργαστήριο μπορεί να υλοποιηθεί σε συνεργασία με τον εκπαιδευτικό των Καλλιτεχνικών.

Η τεχνική των μοτίβων έντεχνου συλλογισμού (*Artful Thinking*) εδώ εξυπηρετεί τους στόχους του συγκεκριμένου εργαστηρίου, όμως θα μπορούσε να αποτελέσει από μόνη της το θέμα ενός ολόκληρου προγράμματος δεδομένου ότι με αυτήν καλλιεργούνται πολλές δεξιότητες από αυτές που επιδιώκουμε να καλλιεργηθούν στα εργαστήρια δεξιοτήτων. Πάντως, για τις ανάγκες του συγκεκριμένου εργαστηρίου, μπορούν να αξιοποιηθούν επιλεκτικά κάποια από τα μοτίβα (οι προτεινόμενες ερωτήσεις μπορούν να δοθούν στους/στις μαθητές/τριες από τον/την εκπαιδευτικό σε φωτοτυπία).

# Επέκταση

1. Μπορούμε να αφηγηθούμε την ιστορία της φωτογραφίας δημιουργώντας ένα θεατρικό δρώμενο.
2. Εναλλακτικά, όποιος έφερε τη φωτογραφία αφηγείται προφορικά την ιστορία της από τη δική του/της πλευρά.
3. Παρατηρούμε προσεκτικά προσωπογραφίες και αυτοπροσωπογραφίες σπουδαίων ζωγράφων. Γράφουμε μια ιστορία με βάση τους ζωγραφικούς πίνακες (και σε αυτήν την εναλλακτική άσκηση μπορεί να χρησιμοποιηθεί η τεχνική των μοτίβων έντεχνου συλλογισμού (*Artful Thinking*).

**3.** Παρακολουθούμε αποσπάσματα από βιογραφικές ταινίες. Συζητούμε εάν αφηγούνται ολόκληρη τη ζωή ενός προσώπου ή μόνον κάποιο κρίσιμο γεγονός της ζωή του, τον τρόπο με τον οποίο αφηγούνται, την αντικειμενικότητα ή την υποκειμενικότητα της αφήγησης.

***4ο Εργαστήριο***

# Περιγραφή

Το εργαστήριο μπορεί να υλοποιηθεί σε συνεργασία με όποιον/α εκπαιδευτικό διδάσκει το μάθημα της Ιστορίας. Ειδικότερα, εάν υλοποιηθεί στη Γ’ Γυμνασίου, μπορεί να συνδεθεί με την Τοπική Ιστορία.

Το εργαστήριο βασίζεται στην αντίληψη που θέλει την Ιστορία να απομακρύνεται από την αποκλειστική περιγραφή των σημαντικών γεγονότων και από την αποκλειστική αναφορά σε σημαντικά ιστορικά πρόσωπα (γεγονοτολογική ιστορία/*histoire événementielle*). Από τις αρχές του 20ου αιώνα, το ιστορικό ενδιαφέρον μετατίθεται από την πολιτική και διπλωματική ιστορία, από τη μελέτη των προσωπικοτήτων και των μαχών, στο καθημερινό, στο οικονομικό, στο κοινωνικό, στις νοοτροπίες, στις συλλογικές αντιλήψεις. Η μικρο-ιστορία γίνεται κι αυτή αντικείμενο μελέτης.

֎ Σε σχολεία ετερογενή, ως προς την πολιτισμική βιογραφία των μαθητών/τριών, είναι σημαντικό να καλλιεργηθεί ο σεβασμός και η κατανόηση για την ιστορία του άλλου, δεδομένου ότι υπάρχει περίπτωση οι δύο πολιτισμικές παραδόσεις να έχουν συγκρουστεί στο παρελθόν ή ακόμα και να εξακολουθούν να συγκρούονται στο παρόν.

# Επέκταση

1. Δημιουργούμε μια ψηφιακή χρονογραμμή, με προσθήκη πολυμεσικού υλικού. Εντάσσουμε γεγονότα της δικής μας ζωής, αλλά και γεγονότα ιστορικά. Για τη δημιουργία της ψηφιακής χρονογραμμής, μπορούμε να επιλέξουμε οποιοδήποτε από τα διαθέσιμα ψηφιακά εργαλεία.
2. Δημιουργούμε χρονολόγιο, ημερολόγιο, φωτογραφικό λεύκωμα.
3. Δημιουργούμε ψηφιακό φωτογραφικό λεύκωμα (φωτοβιογραφία) με οποιοδήποτε από τα διαθέσιμα ψηφιακά εργαλεία.

***5ο Εργαστήριο***

# Περιγραφή

Το εργαστήριο μπορεί να υλοποιηθεί σε συνεργασία με τον εκπαιδευτικό της Μουσικής.

Η τεχνική της οπτικοποίησης, που συνδυάζει τη λειτουργία της εικόνας με το κείμενο ή -εδώ- με τον ήχο, ενισχύει τη δημιουργικότητα και την κριτική σκέψη των μαθητών/τριών αφού έτσι εμπλέκονται ενεργά στη δημιουργία αλλά και στην ανάπτυξη επιχειρηματολογίας για το κατά πόσον ο συνδυασμός των εικόνων που επιλέγονται ανταποκρίνεται στο μήνυμα. Επιπλέον, συμβάλλει στον πολυτροπικό γραμματισμό.

# Επέκταση

1. Μπορούμε να κάνουμε το ίδιο χρησιμοποιώντας, αντί για τραγούδι, ένα ποίημα, έναν ζωγραφικό πίνακα κ.λπ..

***6ο Εργαστήριο***

# Περιγραφή

Το Εργαστήριο μπορεί να υλοποιηθεί σε συνεργασία με τον/τη Φιλόλογο και να ενταχθεί στο μάθημα της Λογοτεχνίας.

Την ίδια διαδικασία θα μπορούσαμε να ακολουθήσουμε και με ένα ιστορικό πρόσωπο, οπότε, σε αυτήν την περίπτωση, χρήσιμη θα ήταν η συνεργασία με τον/την εκπαιδευτικό που διδάσκει Ιστορία.

֎ Επιμένουμε οι σχολιασμοί και οι απόψεις που διατυπώνονται να είναι πιστοί στον ήθος του επιλεγμένου χαρακτήρα.

# Επέκταση

1. Ετοιμάζουμε ένα διάγραμμα που να απεικονίζει τον ρόλο και τις σχέσεις των προσώπων τα οποία συνδέονται με τον κεντρικό χαρακτήρα (εννοιολογικό χάρτη, γενεαλογικό δέντρο κ.λπ.).
2. Ετοιμάζουμε το βιογραφικό σημείωμα του χαρακτήρα.
3. Γράφουμε μερικές σελίδες ημερολογίου ή επιστολές όπως θα μπορούσε να τις έχει γράψει ο χαρακτήρας.
4. Υποθέτουμε ότι δημιουργούμε λογαριασμό του χαρακτήρα μας σε κάποιο μέσο κοινωνικής δικτύωσης. Αποφασίζουμε ποιες φράσεις, φωτογραφίες, τραγούδια, links κ.λπ. θα προσθέταμε. Πώς ο χαρακτήρας θα σχολίαζε θέματα που απασχολούν την ομάδα μας ή τι θα συζητούσε με τους λογοτεχνικούς χαρακτήρες των συμμαθητών/τριών μας.
5. Δημιουργούμε την ιστορία του ήρωά μας ψηφιακά.
6. Δημιουργούμε ένα debate ανάμεσα σε λογοτεχνικούς χαρακτήρες με αντίθετους αξιακούς κώδικες.

***7ο Εργαστήριο***

# Περιγραφή

Το 7ο εργαστήριο εστιάζει στον αναστοχασμό για το πρόγραμμα και στην αυτο- αξιολόγηση μαθητών/τριών.