**Βιογραφική προσέγγιση (*recit de vie*)**

Η βιογραφική προσέγγιση αναπτύχθηκε από την αρχή του 20ού αιώνα στο πεδίο της ιστορίας, της κοινωνιολογίας, της κοινωνικής ψυχολογίας, της εθνολογίας, της ανθρωπολογίας, της φιλοσοφίας κ.λπ.. Ωστόσο, μόνον πρόσφατα έχει εισαχθεί και στο πεδίο της εκπαίδευσης, κυρίως στο πεδίο της εκπαίδευσης ενηλίκων (Dominicé, 2002). Συγχρόνως, όλο και μεγαλύτερος αριθμός ερευνητών υποστηρίζει τη μεγάλη εκπαιδευτική αξία του αφηγηματικού λόγου για τα παιδιά (Delory-Momberger, 2005), εστιάζοντας στο ότι ευνοεί την ανάπτυξη του διαλόγου, της επικοινωνίας και της συναισθηματικής νοημοσύνης (Wright, 2007). Αντίθετα με τα ΜΜΕ, τα οποία προωθούν την παθητική ακρόαση, οι αφηγήσεις ζωής προϋποθέτουν τη διάδραση, την αμοιβαιότητα και τον αναστοχασμό. Ως «προσωποποιημένο» προφορικό είδος, αγκιστρωμένο στο βίωμα και στο συγκείμενο, οι αφηγήσεις ζωής συνεισφέρουν στο ρίζωμα των αξιών και στη διαμόρφωσης της ταυτότητας.

Η βιογραφική προσέγγιση, μέσα από τη γνώση της ζωής μεμονωμένων ατόμων, μας επιτρέπει την κατανόηση των κοινωνικών δομών στα πλαίσια ενός δεδομένου κοινωνικο-ιστορικού συγκείμενου. Οι αφηγήσεις ζωής των μεμονωμένων ατόμων, ταξινομημένες από τον Bertaux (2003) σε τρεις κατηγορίες ως προς τη λειτουργία τους (διερευνητικές, αναλυτικές, εκφραστικές), υπερβαίνουν το επίπεδο του «εγώ» και παραπέμπουν στην κοινωνική εγγραφή του ατόμου: στις σχέσεις του με την κοινωνική συλλογικότητα, στις σχέσεις κοινωνικών συλλογικοτήτων μεταξύ τους, στους τρόπους εσωτερίκευσης προτύπων και αξιών, αλλά και στους τρόπους με τους οποίους το μεμονωμένο άτομο τοποθετείται σε σχέση με τα τελευταία, συμβάλλοντας στην εξέλιξη, στην αλλαγή. Διαχρονικότητα και υποκειμενικότητα είναι οι βασικές διαστάσεις της βιογραφικής προσέγγισης, η οποία, στο πλαίσιο της συγκεκριμένης δράσης, αντιμετωπίζεται ως μοχλός κοινωνικής αλλαγής και, ως εκ τούτου, συνδέεται άμεσα με τον σεβασμό του εαυτού και του άλλου. Η αναγνώριση των κινήτρων των πράξεων και των αποφάσεών μας, η διατήρηση της ατομικής και συλλογικής μνήμης (Ricoeur, 2000), η καλύτερη κατανόηση του εαυτού μας, η ενσυναίσθηση σε σχέση με τους άλλους, το θάρρος και η απελευθέρωση που γεννά, είναι μερικά από τα πλεονεκτήματα της βιογραφικής μεθόδου. Όμως, δεν λείπει και η διακινδύνευση: ο ναρκισσισμός, η μισαλλοδοξία και η διάθεση εξιδανίκευσης είναι ορισμένα από τα ελαττώματα που υπάρχει κίνδυνος να έρθουν στην επιφάνεια και χρειάζεται να αντιμετωπιστούν.

# Ενδεικτική βιβλιογραφία

Bertaux, D. (2003). *Les récits de vie*. Paris: Nathan Université.

Delory-Momberger, C. (2005). *Histoire de vie et recherche biographique en éducation*. Paris : Economica.

Dominicé, P. 2002. *L´histoire de vie comme processus de formation*. Paris: L´Harmattan (2ème édition).

Ricoeur, P. (2000). *La mémoire, l´histoire, l´oubli*. Paris: Seuil.

Ricoeur, P. (2008). *O ίδιος ο εαυτός ως άλλος*. Μτφ. Β. Ιακώβου. Αθήνα: Πόλις. Todorov, T. (1995). *Les abus de la mémoire*. Paris: Arléa.

Wright, S. (2007 Graphic-narrative Play: Young Children's Authoring through Drawing and Telling. Στο: <http://www.ijea.org/v8n8/v8n8.pdf>